हसरंगा को 5 विकेट, श्रीलंका 15 ओवर में जीता; स्कॉटलैंड ने UAE को 111 रन से हराया
Sri Lanka vs Oman World Cup Qualifier 2023 Match Update | Latest News, Score, and Highlights टीम ने ग्रुप स्टेज में अपने दूसरे मैच में ओमान को 10 विकेट से हरा दिया। वनिंद हसरंगा ने 5 विकेट लिए और ओमान 98 रन पर ही ऑलआउट हो गई
वनडे वर्ल्ड कप क्वालिफायर में श्रीलंका का अच्छा फॉर्म जारी है। टीम ने ग्रुप स्टेज में अपने दूसरे मैच में ओमान को 10 विकेट से हरा दिया। वनिंदु हसरंगा ने 5 विकेट लिए और ओमान 98 रन पर ही ऑलआउट हो गई। जवाब में श्रीलंका ने बगैर विकेट गंवाए 15 ओवर में ही टारगेट हासिल कर लिया।
क्वालिफायर में शुक्रवार को एक अन्य मैच में स्कॉटलैंड ने UAE को 111 रन से हरा दिया। इन नतीजों के बाद श्रीलंका और स्कॉटलैंड दोनों ग्रुप ए में 4-4 पॉइंट्स लेकर पहले और दूसरे नंबर पर पहुंच गई।
20 रन पर ओमान ने गंवाए 4 विकेट 
जिम्बाब्वे में 18 जून से क्वालिफायर जारी है। 23 जून को बुलवायो के क्वींस स्पोर्ट्स क्लब में ओमान और श्रीलंका के बीच मैच हुआ। श्रीलंका ने टॉस जीतकर पहले बॉलिंग चुनी और ओमान को 20 रन के स्कोर पर ही 4 झटके दे दिए।
कश्यप 1, आकीब इलियास 6, कप्तान जीशान मकसूद 1 और मोहम्मद नदीम 0 रन बनाकर पवेलियन लौट गए। जतिदंर सिंह ने फिर अयान खान के साथ 52 रन की पार्टनरशिप कर टीम को संभाला
16 रन के अंदर गंवाए 6 विकेट 
जतिंदर सिंह 21 रन बनाकर हसरंगा का शिकार हुए। हसरंगा के बॉलिंग पर आते ही ओमान के बैटर्स बिखर गए। अयान खान 41 रन बनाकर आउट हुए। उनके अलावा शोएब खान, जय ओडेड्रा और बिलाल खान खाता भी नहीं खोल सके। नसीम खुशीम एक रन बनाकर रन आउट हुए।
72 रन पर पांचवां विकेट गंवाने के बाद ओमान अपने स्कोर में 16 ही रन जोड़ सकी और सभी 6 विकेट गंवा दिए। हसरंगा ने ओमान के आखिरी 6 में से 5 विकेट लिए। वहीं लहिरु कुमारा ने 3 और कसुन रजिथा ने एक विकेट लिया।
ओपनर्स ने 15 ओवर में ही बना दिए रन 
99 रन के टारगेट का पीछा करने उतरी श्रीलंका को ओपनर्स ने अच्छी शुरुआत दिलाई। दोनों ने 15 ओवर में बगैर विकेट गंवाए टारगेट हासिल कर लिया। पथुम निसांका ने 37 और दिमुथ करुणारत्ने ने 61 रन बनाए।
5 विकेट लेने वाले हसरंगा को प्लेयर ऑफ द मैच चुना गया। उन्होंने टीम के पहले मैच में UAE के खिलाफ 6 विकेट लिए थे। 11 विकेट के साथ वह टूर्नामेंट के टॉप विकेट टेकर हैं।
स्कॉटलैंड के कप्तान ने लगाया शतक
शुक्रवार के एक अन्य मैच में स्कॉटलैंड ने UAE को ग्रुप-बी के मैच में 111 रन से हरा दिया। बुलवायो एथलेटिक क्लब में टॉस हारकर पहले बैटिंग करने उतरी स्कॉटलैंड की शुरुआत खराब रही। टीम ने 48 रन पर ही 4 विकेट गंवा दिए। यहां से कप्तान रिची बैरिंगटन ने पारी संभाली।
बैरिंगटन ने एक एंड संभाले रखा और साथी खिलाड़ियों के साथ पार्टनरशिप कर टीम का स्कोर 282 तक पहुंचा दिया। बैरिंगटन 127 रन बनाकर रनआउट हुए, मार्क वॉट 44 रन बनाकर नॉटआउट रहे। टीम से माइकल लीस्क ने 41, मैथ्यू क्रॉस ने 13, क्रिस ग्रीव्स ने 22 और टोमस मैकइंटोश ने 11 रन बनाए। बाकी बैटर्स 6 रन से ज्यादा नहीं बना सके।
UAE के जुनैद सिद्दीकी ने 3 और अली नासेर ने 2 विकेट लिए। वहीं जहूर खान और कार्तिक मयप्पन को 1-1 विकेट मिला।
171 पर ऑलआउट हो गई UAE 
283 रन के टारगेट का पीछा करने उतरी UAE की शुरुआत भी खराब रही। टीम ने 34 रन पर ही 3 विकेट गंवा दिए। कप्तान मोहम्मद वसीम ने पारी संभालने की कोशिश की, लेकिन 85 रन के टीम स्कोर पर वह भी आउट हो गए। UAE ने लगातार विकेट गंवाए और 171 पर ऑलआउट हो कर 111 रन से मैच हार कर गई।
वसीम ने सबसे ज्यादा 36 रन बनाए, बाकी बैटर्स में कोई भी 30 रन से ज्यादा नहीं बना सका। स्कॉटलैंड से शाफयान शरीफ ने 4 और क्रिस सोल ने 3 विकेट लिए। ब्रेंडन मैकमुलेन, मार्क वॉट और क्रिस ग्रीव्स को 1-1 सफलता मिली।
स्कॉटलैंड और श्रीलंका ग्रुप में टॉप पर 
शुक्रवार को जीत के साथ श्रीलंका ग्रुप-बी में 4 पॉइंट्स के साथ टॉप पर पहुंच गई। स्कॉटलैंड के भी 4 ही पॉइंट्स हैं, लेकिन नेट रन रेट कम होने के चलते टीम दूसरे नंबर पर हैं। ग्रप-ए में वेस्टइंडीज पहले और जिम्बाब्वे दूसरे नंबर पर हैं। दोनों के बीच शनिवार को मैच जारी है।